กทม. หารือแก้ปัญหาค่าครองชีพ คนเร่ร่อน การจราจรติดขัด เสนอปรับแก้ พ.ร.บ. ที่เกี่ยวข้องกับการจัดเก็บภาษี
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวภายหลังการประชุมคณะผู้บริหารกรุงเทพมหานคร ครั้งที่ 26/2565 ว่า การประชุมวันนี้มีการพูดคุยในหลายเรื่อง ทั้งเรื่องการช่วยเหลือค่าครองชีพ ที่ไม่ใช่การสนับสนุนในรูปแบบตัวเงิน แต่เป็นการช่วยลดค่าใช้จ่าย อาทิ ค่าอาหารกลางวันเด็ก ค่ารักษาพยาบาล การดูแลคนเร่ร่อน ที่ช่วงนี้อาจพบเห็นเพิ่มขึ้นเนื่องจากปัญหาเศรษฐกิจ กทม. ได้มีการดูแลมาอย่างต่อเนื่อง มีการเปิดจุดบริการอิ่มใจบริเวณเชิงสะพานพระปิ่นเกล้า เพื่อเป็นจุดรวมในการบริจาคอาหาร จัดหางานและดูแลสุขภาวะ  ขณะที่ปัญหาการจราจร ได้มีการกวดขันในจุดที่ติดขัด การนำเทคโนโลยีเข้ามาช่วย รวมถึงการปรับปรุงศูนย์จราจรอัจฉริยะผู้ว่าราชการกรุงเทพมหานคร ยังกล่าวถึงการปรับปรุงการจัดเก็บรายได้ของกรุงเทพมหานคร โดยจะมีการจัดทำระบบทะเบียนสารสนเทศภาษีท้องถิ่นให้ครอบคลุม ทั้งภาษีป้าย ภาษีที่ดินสิ่งปลูกสร้าง การออกใบเสร็จ รวมถึงการจ่ายเงินออนไลน์ โดยพยายามไม่ให้กระทบกับประชาชนส่วนใหญ่ ส่วนเรื่องภาษียาสูบและภาษีโรงแรม ขณะนี้ กทม. ยังไม่มีอำนาจในการจัดเก็บภาษี ต้องมีการปรับแก้ พระราชบัญญัติระเบียบบริหารราชการกรุงเทพมหานคร ปี 2528 ก่อน ซึ่งต้องสรุปและปรับรายละเอียดก่อนส่งให้กระทรวงมหาดไทยพิจารณา